Нов план на Гърция подкрепи еврото (3 март 2010 г., 11:21 ч.) – Уикиновини
Нов план на Гърция подкрепи еврото (3 март 2010 г., 11:21 ч.)
Еврото поскъпна спрямо долара вчера, след като по време на европейската търговска сесия достигна до девет месечен минимум спрямо долара. Подкрепа на единната валута оказаха очаквания на инвеститорите за нов план на Гърция за справянето и с големия бюджетен дефицит, подробности около които ще бъдат публикувани по-късно днес. След като вчера сутринта еврото достигна до най-ниската си стойност от Май 2009 насам от 1.3435 долара, в крайна сметка приключи търговията на нива от 1.3610 долара. Според анализаторите следващото важно ниво на подкрепа пред единната валута е 1.3405, представляващо 61.8% корекция на поскъпването от 1.2329 до 1.5140 долара.
Централната банка на Австралия повиши основната лихва с 25 базови пункта до 4%. Това доведе до поскъпване на австралийския долар и той достигна до 0,9060 щатски долара.
Заседание проведе и Централната банка на Канада. Очаквано тя остави основната лихва без промяна на ниво от 0.25%. Централната банка заяви, че инфлацията е под контрол, а състоянието на икономиката е по-добро от очакваното. В резултат канадският долар се повиши до 1.0308 спрямо щатския долар.
Британския паунд понижи стойността си с 0.4% спрямо зелените пари до 1,4926 долара след притесненията породени от липсата на мнозинство при избора на правителство в Англия ,което доведе и до потъването на стерлинга на Forex пазара.
Индексът на производствените цени в Еврозоната отчете ръст с 0.7% за месец януари спрямо прогнозираните 0.6% и 0.1% през декември. На годишна база понижението на показателя се забави до 1%.
По-късно днес се очакват данни за промяната на заетостта в частния сектор в САЩ. Прогнозите са той да загуби 13 хиляди работни места през февруари, спрямо 22 хиляди през януари. Тези данни за важен индикатор за официалните правителствени данни, които ще бъдат публикувани в петък.
Златото поскъпна силно в резултат на поевтиняването на зелените пари
Златото поскъпна силно след като инвеститорите повишиха интереса си към ценния метал след като поевтиняващия долар повиши търсенето му като алтернативна инвестиция. Фючърсите със срок на доставка месец Април добавиха 15.40 долара до 1133.70 долара за тройунция. Цената за незабавна доставка също нарасна и достигна до 1133.30 долара за тройунция.
Петролът повиши цената си след като покачващите се фондови пазари повишиха оптимизъма на пазарните участници относно глобалното икономическо възстановяване. Фючърсите със срок на доставка месец Април напреднаха с 98 цента до 79.68 долара за барел, а по време на търговията достигнаха дори и до 80.95 долара. Слабо влияние на котировките оказаха данните, че запасите от черното злато в САЩ нарастват с 2.67 милиона барела до 337.1 милиона барела.
Сортът брент търгуван на борсата в Лондон добави 1.29 долара или 1.7% до 78.18 долара за барел.
Взето от „https://bg.wikinews.org/w/index.php?title=Нов_план_на_Гърция_подкрепи_еврото_(3_март_2010_г.,_11:21_ч.)&oldid=20761“.
Новини от 3 март 2010 г.